Nõukogu direktiiv,

16. detsember 1991,

alla 3,5tonnistes sõidukites turvavööde kohustuslikku kasutamist käsitlevate liikmesriikide õigusaktide ühtlustamise kohta

(91/671/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 75,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

turvavööde kohustuslikku kasutamist käsitlevad siseriiklikud õigusaktid on liikmesriigiti väga erinevad; seetõttu tuleb kohustuslik kasutamine ühtlustada;

kohustus kasutada alla 3,5tonniste sõidukite puhul turvavöösid tuleks ühtlustada, et tagada liiklejate suurem turvalisus;

direktiivides 76/115/EMÜ [4] ja 77/541/EMÜ [5] käsitletakse turvavöösid käsitlevaid tehnilisi nõudeid, mida mootorsõidukites järgima peab, kuid mitte turvavööde kasutamist;

19. detsembri 1984. aasta resolutsiooniga [6] kohustusid nõukogus kokku tulnud nõukogu ja liikmesriikide valituste esindajad tagama liiklusohutuse meetmete kiire vastuvõtmise ning kutsusid komisjoni üles ettepanekuid esitama;

Euroopa Parlamendi liiklusohutust käsitlevates resolutsioonides [7] on soovitatud, et turvavööde kasutamine peaks olema kohustuslik kõikidele sõitjatele, sealhulgas lastele, kõikidel teedel ja sõiduki kõikidel istmetel (välja arvatud ühissõidukites);

tuleks ette näha lapse turvasüsteemide kohustuslik kasutamine turvavöödega varustatud istmete puhul;

kuni lapse turvasüsteemide ühenduse ühtlustatud standardite kehtestamiseni tuleb liikmesriikide siseriiklikele nõuetele vastavaid standardeid tunnustada kõikides liikmesriikides;

uuringutest on selgunud, et turvavööta sõitjate jaoks on tagaiste peaaegu sama ohtlik kui esiiste ja et tagaistmel istuvad ilma turvavööta sõitjad suurendavad esiistmel istuvate sõitjate vigastuste ohtu; sellest tulenevalt võiks tagaistmel turvavööde kasutamise kohustuslikuks muutmine surmajuhtumeid ja vigastusi vähendada;

käesolevas direktiivi nimetatud meetmete jõustumise kuupäeva määramisel tuleks anda aega nõutavate rakendussätete kavandamiseks eelkõige nendes liikmesriikides, kus sellealased sätted veel puuduvad,

ON VASTU VÕTNUD KÄESOLEVA DIREKTIIVI:

Artikkel 1

1. Käesolevat direktiivi kohaldatakse kõikide M1-, M2-kategooria (välja arvatud tagaistmed ja sõidukid, mille suurim lubatud mass ületab 3,5 tonni või milles on sõitjatele spetsiaalselt ettenähtud seisukohad) ja N1-kategooria (välja arvatud tagaistmed) mootorsõidukite suhtes, mis on määratletud direktiivi 70/156/EMÜ [8] I lisas ja mis on ette nähtud teedel kasutamiseks, millel on vähemalt neli ratast ja mille suurim valmistajakiirus ületab 25 km/h.

2. Käesolevas direktiivis kasutatakse järgmisi mõisteid:

1. turvavöö (kinnitusrihm, ohutusrihm) - kinnituslukust, reguleerseadistest ja kinnitusdetailidest koosnev rihmaseadis, mille saab kinnitada mootorsõidukisse ning mis on ette nähtud seadise kasutaja keha liikumise piiramiseks, et vähendada kokkupõrke või sõiduki järsu aeglustuse korral vigastuse tekkimise ohtu. Seadist tähistatakse üldjuhul terminiga "turvavööseadis", mis hõlmab energianeelduri või turvavöötõmburina toimiva mis tahes seadise;

2. turvasüsteem - süsteem, mis koosneb sõiduki keresse asjakohasel viisil kinnitatud istmest ning turvavööst, mille vähemalt üks kinnituspunkt paikneb istmekonstruktsioonil;

3. iste - ühele täiskasvanule mõeldud ühes tükis konstruktsioon koos istmekattega, mis võib, aga ei tarvitse olla sõiduki kerega lahutamatult ühendatud. Terminiga tähistatakse nii üksikistet kui ühele isikule mõeldud pinkistme osa.

Artikkel 2

Liikmesriigid tagavad, et artiklis 1 nimetatud sõidukite istmetel istuvad juht ja sõitjad kasutavad turvavöösid või on kinnitatud turvasüsteemiga, tingimusel et istmed on kõnealuse süsteemiga varustatud. Esmajärjekorras peavad turvasüsteemiga varustatud istmeid kasutama tagaistmel istujad.

Liikmesriigid tagavad, et sellistes sõidukites sõitvad ja turvavöödega istmetel istuvad alla 12aastased ja alla 150 cm pikkused lapsed kinnitatakse heakskiidetud turvasüsteemiga, mis vastab lapse pikkusele ja kaalule. Selliseid istmeid tuleb kasutada esmajärjekorras.

Ühe liikmesriigi pädeva asutuse heakskiidetud turvasüsteemi kasutamist tuleb lubada ka teistes liikmesriikides.

Artikkel 3

Käesolevat direktiivi kohaldatakse ka kolmandas riigis registreeritud ja ühenduse teedel kasutatavate sõidukite juhtide ja sõitjate suhtes.

Artikkel 4

1. Erandina artikli 2 teisest lõigust võivad liikmesriigid oma riigi territooriumil lubada, et artiklis 1 nimetatud sõidukite istmetel istuvad kolmeaastased ja vanemad lapsed kinnitatakse täiskasvanute jaoks ettenähtud turvavööga või muu turvasüsteemiga.

2. Samuti võivad liikmesriigid oma territooriumil ja siseriiklikus õiguses sätestatud tingimustel lubada, et tagaistmel istuvaid alla kolmeaastasi lapsi ei pruugi kinnitada nende pikkusele ja kaalule vastava turvasüsteemiga, kui nad sõidavad sõidukis, kus selline süsteem puudub.

Artikkel 5

Artiklis 2 sätestatud kohustuste täitmisest on vabastatud isikud, kellele pädev asutus on meditsiiniliste näidustuste tõttu andnud välja asjaomase vabastustõendi. Kõik ühe liikmesriigi pädeva asutuse väljaantud arstitõendid kehtivad ka teistes liikmesriikides; arstitõendil peab olema märgitud selle kehtivusaeg ja seda tuleb nõudmisel volitatud isikutele näidata kooskõlas iga liikmesriigi asjaomaste kehtivate sätetega. Tõendil peab olema järgmine märk:

+++++ TIFF +++++

Artikkel 6

Liikmesriigid võivad komisjoni nõusolekul teha lisaks artiklis 5 sätestatule ka muid erandeid, et:

- võtta arvesse konkreetseid füüsilisi tingimusi või piiratud kestusega eriolukordi,

- võimaldada teatavat liiki kutsetöö tõhusat tegemist,

- politsei, turvateenistused või hädaabiteenistused saaksid oma ülesandeid nõuetekohaselt täita.

Artikkel 7

Komisjon esitab 1. augustiks 1994 käesoleva direktiivi rakendamise aruande eelkõige selleks, et teha kindlaks, kas on vaja ohutusmeetmeid karmistada ja neid rohkem ühtlustada. Vajaduse korral lisatakse aruandele ettepanekud, mille kohta nõukogu teeb esimesel võimalusel kvalifitseeritud häälteenamusega otsuse.

Artikkel 8

1. Liikmesriigid jõustavad pärast komisjoniga konsulteerimist käesoleva direktiivi järgimiseks vajalikud õigusnormid enne 1. jaanuari 1993. Liikmesriigid teatavad sellest viivitamata komisjonile.

2. Kui liikmesriigid kõnealused õigusnormid vastu võtavad, viidatakse nendes käesolevale direktiivile või lisatakse neile selline viide ametliku avaldamise korral. Viitamise viisi näevad ette liikmesriigid.

3. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusaktide peamiste sätete teksti.

Artikkel 9

Käesolev direktiiv on adresseeritud liikmesriikidele.

Brüssel, 16. detsember 1991

Nõukogu nimel

eesistuja

H. Maij-Weggen

[1] EÜT C 298, 23.11.1988, lk 8 ja EÜT C 308, 8.12.1990, lk 11.

[2] EÜT C 96, 17.4.1989, lk 220 ja EÜT C 240, 16.9.1991, lk 74.

[3] EÜT C 159, 26.6.1989, lk 52 ja EÜT C 159, 17.6.1991, lk 56.

[4] Nõukogu 18. detsembri 1975. aasta direktiiv 76/115/EMÜ mootorsõidukite turvavööde kinnituspunkte käsitlevate liikmesriikide õigusaktide ühtlustamise kohta (EÜT L 24, 30.1.1976, lk 6), viimati muudetud direktiiviga 90/629/EMÜ (EÜT L 341, 6.12.1990, lk 14).

[5] Nõukogu 28. juuni 1977. aasta direktiiv 77/541/EMÜ mootorsõidukite turvavöösid ja turvasüsteeme käsitlevate liikmesriikide õigusaktide ühtlustamise kohta (EÜT L 220, 29.8.1977, lk 95), viimati muudetud direktiiviga 90/628/EMÜ (EÜT L 341, 6.12.1990, lk 14).

[6] EÜT L 341, 21.12.1984, lk 1.

[7] EÜT C 104, 16.4.1984, lk 38 ja EÜT C 68, 24.3.1986, lk 35.

[8] Nõukogu 6. veebruari 1970. aasta direktiiv 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta (EÜT L 42, 23.2.1970, lk 1), viimati muudetud direktiiviga 87/403/EMÜ (EÜT L 220, 8.8.1987, lk 44).

--------------------------------------------------